Narodni odbor za Slovenijo je bil slovensko politično predstavništvo, ustanovljeno v Ljubljani 6. aprila 1941, na dan napada sil osi na Kraljevino Jugoslavijo. Pobudnika za njegovo ustanovitev sta bila Slovenska ljudska stranka (SLS), ki je v njem dobila prevladujoč vpliv, ter pripadnik SLS Marko Natlačen, ban Dravske banovine, upravne enote, ki je obsegala jugoslovanski del Slovenije. Narodni odbor je deloval kot nekakšna ljubljanska podružnica tedanjega Slovenskega narodnega odbora v Londonu, ki ga je vodil minister Miha Krek. Ob okupaciji je Narodni odbor neuspešno skušal prevzeti civilno oblast. Zagovarjal je oblikovanje enotnega okupacijskega območja za celotno nekdanjo Dravsko banovino, vendar so si okupatorji ozemlje razdelili med sabo. 20. aprila so italijanske okupacijske oblasti civilno oblast prenesle na svoj Komisariat in Narodni odbor je prenehal delovati.